Gustav Július Geyer

Gustav Július Geyer (známy aj ako Gustav Gyula Geyer) (* 15. september 1828, Bielsko – † 28. september 1900, Spišská Nová Ves) – menej známy prírodovedec, učiteľ a amatérsky entomológ – lepidopterológ, koleopterológ a dipterológ. 

Gustáv Július Geyer sa narodil roku 1828 v meste Bielsko v Tešínskom Sliezsku (dnes Bielsko-Bielá v Poľsku) v súkeníckej rodine. S rodičmi sa neskôr presťahoval na Spiš, do Ľubice. Spočiatku, po skončení základnej školy navštevoval gymnázium v Kežmarku a neskôr univerzitu vo Viedni, kde študoval prírodné vedy. Po skončení školy pracoval potom ako vychovávateľ v niektorých šľachtických rodinách na Orave (Vyšný Kubín a v roku 1850 v Oravskom Podzámku), Gemeri a Spiši (1851 v Košiciach). V roku 1854 pôsobil ako učiteľ na dievčenskej škole v Gelnici. V roku 1855 pôsobil ako vychovávateľ v Máriahute. Od roku 1856 (1859?) pôsobil ako učiteľ prírodopisu na evanjelickom gymnáziu v Rožňave. Tu pôsobil až do roku 1871, kedy prešiel na gymnázium do Spišskej Novej Vsi, kde pracoval až do svojho odchodu do dôchodku (1871 – 1898).  

Z podnetu meteorologického ústavu vo Viedni sa zaoberal tiež zoofenologickým a 
fytofenologickým pozorovaním v okolí Rožňavy, Vysokých Tatier a Spišskej Novej Vsi. Svoje práce so zoofenologickými poznatkami (hlavne pozorovania za roky 1868 – 1874) publikoval v niektorých Maďarských prírodovedných časopisoch (Magyar Orvosok és Természetvizsgálók Munkálatai, Kertész Gazda, Természettudományi Közlöny), ale tiež v miestnej tlači (Zipser Bote, Karpaten Post, Szepesi lapok, Magyarországi Kárpát Egyesület Évkkönyve). 

Medzi jeho učiteľov entomológie patrili napríklad známy rakúsky coleopterológ Ludwig Redtenbacher (1814 – 1876), ako i veľmi významný lepidopterológ tej doby Josef Johann Mann (1804 – 1889).

V entomológii sa venoval hlavne zberu a štúdiu motýľov, chrobákov a dvojkrídlovcov. Tieto zbery prevádzal hlavne v oblasti Gemerskej a Spišskej župy. Jeho zbery dvojkrídlovcov z okolia Rožňavy determinoval známy český dipterológ Ferdinand Kowarz (1838 – 1914). Údaje o Geyerovej zbierke hmyzu podal jeho súčasník Lajos Abafi – Aigner v roku 1898 v svojej práci: „A lepkészet tórténete Magyarországon“ na strane 103.

Bol členom výboru Uhorského karpatského spolku a veľmi aktívne sa poďieľal i na založení bývalého Karpatského múzea v Poprade. Počas svojho pôsobenia v múzeu pomáhal pri budovaní jeho zoologických zbierok, lebo pôsobil ako vedúci zoologickej sekcie múzea a autorsky sa podieľal aj na jeho prvej zoologickej expozícii. 

Gustáv Július Geyer zomrel 28. septembra 1900 v Spišskej Novej Vsi vo veku 72 rokov. 

Zdroje informácií o autorovi
Weber, S.: 1901. Ehrenhalle verdienstvoller Zipser des 19. Jahrhunderts 1800 – 1900. Spišská Nová Ves.
Abafi-Aigner, L.: 1907. Geyer Gyula. Rovartani Lapok, 14, 47 – 49.
Hrubý, K.: 1964. Prodromus Lepidopter Slovenska. SAV Bratislava, 61 – 62: (časť bibliografie). 
Kolektív: 1978. Geyer, Július. Encyklopédia Slovenska, II. (E – J), Veda SAV, Bratislava, 165.
Koleška, Z.: 1981. Zprávy Čs. spol. ent. při ČSAV Praha, 17: 70 – 71 + portrét. 
Kolektiv: 1987. GEYER, Gustáv Július. In: Slovenský biografický slovník, II.: (E – J), p. 189, Matica Slovenská, Martin.
Gaedike, R. & Groll, E. K. eds.: 2001. Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: „Geyer Julius“.

Kategória:Slovenskí entomológovia
Kategória:Koleopterológovia
Kategória:Lepidopterológovia
Kategória:Dipterológovia